Predkladacia správa

	Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky na rok 2005.
	Účelom predloženého návrhu zákona je 
-	prebratie Smernice Európskeho parlamentu a Rady 2002/74/ES, ktorou sa mení a dopĺňa Smernica Rady 80/987/EHS o aproximácii zákonov členských štátov týkajúcich sa ochrany práv zamestnancov pri  platobnej neschopnosti ich zamestnávateľa a rozsudku ESD C-160/01 Karin Mau do zákona o sociálnom poistení, 
-	prebratie Smernice Európskeho parlamentu a Rady 2003/41/ES o činnostiach a dohľade nad inštitúciami zamestnaneckého dôchodkového zabezpečenia do zákona o doplnkovom dôchodkovom sporení, 
-	plnenie úlohy uloženej v bodoch B.12 a B.13 uznesenia vlády Slovenskej republiky č. 76 z 26. januára 2005 k návrhu opatrení na zefektívnenie zverejňovania údajov v Obchodnom vestníku, 
-	zapracovanie zmien a doplnení zákona o sociálnom poistení, zákona o náhrade príjmu pri dočasnej pracovnej neschopnosti zamestnanca, zákona o starobnom dôchodkovom sporení a zákona o doplnkovom dôchodkovom sporení, ktoré vyplynuli z poznatkov aplikačnej praxe.
V čl. I návrhu zákona sú obsiahnuté zmeny a doplnenia zákona o sociálnom poistení, ktorými sa navrhuje najmä
-	poskytovanie nemocenského Sociálnou poisťovňou všetkým poistencom nemocenského poistenia od 15. dňa dočasnej pracovnej neschopnosti,
-	zníženie výšky nemocenského, ošetrovného a vyrovnávacej dávky z 55 % na 50 %,
-	vypustenie ochrannej lehoty, z ktorej vznikajú nároky na nemocenské dávky,
-	zníženie sadzby poistného na nemocenské poistenie pre zamestnávateľa, samostatne zárobkovo činnú osobu a pre dobrovoľne nemocensky poistenú osobu, 
-	predĺženie obdobia redukcie priemerného osobného mzdového bodu na určenie sumy dôchodkových dávok a ochrany nízkopríjmových poistencov na roky 2007 až 2012,
-	nový valorizačný mechanizmus dôchodkových dávok, ktorým sa zabezpečuje zmiernenie rozdielov vo výške dôchodkových dávok vyššiepríjmových poistencov s nižšiepríjmovými poistencami,
-	zabezpečenie adresnosti platieb poistného plateného štátom na dôchodkové poistenie za fyzické osoby, ktoré sa starajú o dieťa do šiestich rokov jeho veku alebo  o dieťa s dlhodobo nepriaznivým zdravotným stavom do siedmich rokov jeho veku,
-	nová právna úprava zohľadňovania úrazovej renty v sume starobného dôchodku po dovŕšení dôchodkového veku poškodeného a v sume predčasného starobného dôchodku,
-	poskytovanie úrazovej renty, na ktorú bola prekvalifikovaná náhrada za stratu na zárobku, po dovŕšení 65 rokov jej poberateľa,
-	podmienenie nároku na dávku v nezamestnanosti pre zamestnancov, ktorí získali obdobie poistenia v nezamestnanosti len z pracovného pomeru na určitú dobu alebo dobrovoľným poistením, získaním najmenej troch rokov poistenia v nezamestnanosti v ktoromkoľvek období pred zaradením do evidencie nezamestnaných občanov, najskôr od 1. januára 2002,
-	vylúčenie samostatného posudzovania nároku na dávku v nezamestnanosti z každého poistenia v nezamestnanosti osobitne.
V čl. II sa navrhujú zmeny a doplnenia  zákona o náhrade príjmu pri dočasnej pracovnej neschopnosti zamestnanca, ktoré spočívajú v predĺžení obdobia poskytovania tejto náhrady zamestnávateľom z doterajších 10 kalendárnych dní na 14 kalendárnych dní.
V čl. III sa navrhujú zmeny a doplnenia zákona o starobnom dôchodkovom sporení, najmä v súvislosti so zabezpečením adresnosti príspevkov na starobné dôchodkové sporenie platených štátom za sporiteľov starajúcich sa o dieťa do šiestich rokov jeho veku alebo o dieťa s dlhodobo nepriaznivým zdravotným stavom do siedmich rokov jeho veku a právna úprava výmazu zmluvy o starobnom dôchodkovom sporení z registra zmlúv v prípade, že súd rozhodne o neplatnosti alebo neexistencii zmluvy o starobnom dôchodkovom sporení.
Zmeny a doplnenia zákona o doplnkovom dôchodkovom sporení navrhované v čl. IV vyplývajú predovšetkým z prebratia Smernice Európskeho parlamentu a Rady 2003/41/ES o činnostiach a dohľade nad inštitúciami zamestnaneckého dôchodkového zabezpečenia.
Dopady úpravy navrhovanej v čl. I na štátny rozpočet a na rozpočet Sociálnej poisťovne sú uvedené v Doložke finančných, ekonomických a environmentálnych vplyvov a vplyvov na zamestnanosti a podnikateľské prostredie. Návrh zákona nemá dopad na rozpočet obcí a rozpočty vyšších územných celkov.
Návrh zákona bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Pripomienky k návrhu zákona nezaslali Slovenská informačná služba, Najvyšší kontrolný úrad Slovenskej republiky, Najvyšší súd Slovenskej republiky, Nezávislé kresťanské odbory, Asociácia správcovských spoločností, Asociácia obchodníkov  s cennými papiermi a Úrad na ochranu osobných údajov.
Návrh zákona bol prerokovaný v Legislatívnej rade vlády Slovenskej republiky, ktorá po zapracovaní pripomienok odporúča vláde súhlasiť s návrhom zákona v novom znení.